มันนี่ทูเดย์
ออมสินให้กู้ 3 จังหวัดชายแดนใต้
9 พ.ย. 2559

ออมสินให้กู้ 3 จังหวัดชายแดนใต้
รายงานข่าวแจ้งว่าคณะรัฐมนตรีมีมติให้ธนาคารออมสินบริหารจัดการวงเงินสินเชื่อโครงการให้ความช่วยเหลือทางการเงินแก่ผู้ประกอบการ 3 จังหวัดชายแดนภาคใต้ตามความเหมาะสม โดยเน้นปล่อยสินเชื่อให้ผู้ประกอบกิจการการผลิต การให้บริการ ค้าปลีก และค้าส่งเป็นอันดับแรก รวมทั้งการขยายวงเงินสินเชื่อที่อยู่อาศัยของธนาคารอาคารสงเคราะห์ จาก 1,500 ล้านบาท เป็น 2,500 ล้านบาท
เงินฝากท้ายปีเริ่มขยับ
ศูนย์วิจัยกสิกรไทย รายงานว่า คาดว่าเงินฝากธนาคารพาณิชย์มีโอกาสจบปี 2559 ด้วยอัตราการเติบโตใกล้ 2% จากปัจจัยด้านฤดูกาลที่ลูกค้ามักพักเงินในผลิตภัณฑ์เงินฝากออมทรัพย์ช่วงท้ายปี โดยเฉพาะภาคธุรกิจที่รอจังหวะเข้าลงทุนเพิ่มเติมในอนาคต ทำให้สัดส่วนเงินฝากออมทรัพย์และกระแสรายวันต่อเงินฝากรวมสิ้นปีปรับเพิ่มสูงกว่า 60% จาก 57.3% เมื่อสิ้นปีที่ผ่านมา ส่วน 9 เดือนแรกของปีนี้เงินฝากหดตัวลง 0.1% จากสิ้นปีก่อนหน้า
เอกอนฯ รุกประกันไทย
น.ส.เคลลี่ ยอง ประธานเจ้าหน้าที่บริหาร บริษัท เอกอน อินไซท์ (ประเทศไทย) เปิดเผยว่า บริษัทได้ปรับใช้แนวทางเชิงรุกและให้ลูกค้าเป็นศูนย์กลาง ทำให้ได้ข้อมูลเชิงลึกจากการปฏิสัมพันธ์กับลูกค้าจากทุกๆ ช่องทาง เพื่อให้คู่ค้าที่เป็นบริษัทประกันนำข้อมูลเชิงลึกที่ได้นี้ไปใช้ในการออกแบบเส้นทางการซื้อของลูกค้าได้อย่างมีประสิทธิภาพ